《送萧文明给事持节册封唐府得承字》
明代·程敏政

藩封遵旧制，天语重亲承。玉节龙垂綍，朱函凤结縢。

使镳联绂弁，行李却金缯。翰墨心偏健，舟车力更胜。

王孙加礼貌，官吏足声称。永日花明驿，南薰麦荫塍。

观风临淯水，怀古望舂陵。封事思晨入，严程戒夙兴。

萦还应几月，青琐候良朋。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。